  Майя Бывальцева 4-тӥ куарусёнозь сюресчиос Ижевск-Сарапул автомагистралез тупатъян борды басьтӥськозы. Ужъёс кутскозы Изгурт вӧзысь вуж кызьпу арамаез шеромытонысен, вераз иворъёсъя «Удмуртия» агентстволэн корреспондентэзлы элькунысь транспортъя но сюрес возёсъя министр Виктор Вахромеев. Тодэ вайытом, 28-тӥ инвожое тодмо луиз, Сарапулозь сюресэз выльдон улсын кызьпу арамалэсь оглюкетсэ мукет интые выжтозы шуыса. Писпуос мерттэмын вал 75 ар талэсь азьло фронтэ кошкись ожгарчиослы сӥзьыса. «Нырысь ик чакламын вал, ӧжытсэ 1 сюрс 500 вуж кызьпуосты корано луоз шуыса. Но ми сюрес вӧзысь коттедж посёлокъёсын улӥсьёслэсь мылкыдъёссэс лыдэ басьтӥмы. Корамын луозы 150 пала писпуос, тужгес вужъёсыз, кудъёсызлы 70–80 ар, кужмо тӧл дыръя соос сюрес вылэ пограны быгатозы», — вераз Виктор Вахромеев. Со сяна, министрлэн верамезъя, огдырлы котыр сюресэз лэсьтон малпанъёслэсь куштӥськоно луиз, соин сэрен сюрес вылын машинаос тымиськыны быгатозы, угось писпуосты коран дыръя сюресэз уз ворсаллялэ. Но водительёслы чидано луоз. Чакланъёсъя, трасса вылын ужъёсты вакчи дыр куспын ортчытозы. Вуоно тулыс кызьпу арамае выль писпуосты мерттозы. Сюресэз выльдон дыръя 5 сюрс тонналэсь секыт машинаос улосвыл но федерал трассаос вылтӥ котырсконо луозы. Сарапул тракт пала мынонын лэзисьтэм пусъёсты пуктозы Пойма урамысь потонын светофор дорын. Сарапулысь потӥсьёс понна пусъёсты пуктозы ГИБДД-лэн постэз вӧзы. Отысен бадӟым машинаос федерал трассае яке Дэри-Изгурт сюрес вылэ кошкыны быгатозы. Котырскон сокем бадӟым уз луы — 10–15 иськем. Удмуртиысь транспортъя но сюрес возёсъя министерство ивортэмъя, сюресэз выльдыны федерал коньдэтысь 200 миллион манет висъязы. Сарапул-Тарасово сюресэз выльдонэз, элькунысь ёросъёсын 5 выжъёсты тупатонэз но мукет ватсаса ужъёсты лыдэ басьтыса, улосвылысь 2016-тӥ арлы Сюрес фондэ нырысьсэ 8 миллиард манет пала люказы. Тегъёс: Авто Ижкар Сарапул Удмуртия сюресъёс ВикторВахромеев тупатъянужъёс транспортъяносюресвозёсъяминистерство  